Document ID: 32005D0820

ODLOČBA KOMISIJE
z dne 21. novembra 2005
o pooblastitvi Slovaške republike, da uporabi statistične podatke iz let pred predzadnjim letom in da uporabi določene približne ocene za izračun osnove za lastna sredstva iz naslova DDV
(notificirano pod dokumentarno številko K(2005) 4430)
(Besedilo v slovaškem jeziku je edino verodostojno)
(2005/820/ES, Euratom)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o ustanovitvi Evropske skupnosti za atomsko energijo,
ob upoštevanju Uredbe Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (1), in zlasti člena 13 Uredbe,
ob upoštevanju naslednjega:
(1)
V skladu s členom 28(3) Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih - Skupni sistem davka na dodano vrednost: enotna osnova za odmero (2), v nadaljnjem besedilu „Šesta direktiva“, lahko države članice še naprej oproščajo ali obdavčujejo nekatere transakcije. Te transakcije je treba upoštevati pri določitvi osnove za sredstva iz naslova DDV.
(2)
Za izvajanje določb člena 28(3) Šeste direktive se v skladu z odstavkom 1 oddelka 7 (Obdavčenje) Priloge XIV k Aktu o pristopu Slovaške republike k Evropskim skupnostim (3) Slovaška republika pooblasti, da oprosti nekatere transakcije iz Priloge F k Šesti direktivi.
(3)
Slovaška republika ne more natančno izračunati osnove za lastna sredstva iz naslova DDV za nekatere kategorije transakcij iz točke 17 Priloge F k Šesti direktivi. Takšen izračun lahko privede do neupravičenih upravnih stroškov glede na učinek teh transakcij na skupno osnovo za sredstva iz naslova DDV v Slovaški republiki. Slovaška republika lahko izvede izračun na podlagi približnih ocen za to kategorijo transakcij iz Priloge F k Šesti direktivi. V skladu z drugo alineo člena 6(3) Uredbe (EGS, Euratom) št. 1553/89 je zato treba Slovaško republiko pooblastiti, da izračuna osnovo za DDV na podlagi približnih ocen.
(4)
Za namene razčlenitve transakcij po statističnih kategorijah v skladu s členom 4(4) Uredbe (EGS, Euratom) št. 1553/89 Slovaška republika ne more uporabiti nacionalnih računov za predzadnje leto pred proračunskim letom, za katero je treba izračunati osnovo za sredstva iz naslova DDV. Slovaško republiko je zato treba pooblastiti, da uporabi nacionalne račune za leta pred predzadnjim letom.
(5)
Svetovalni odbor za lastna sredstva je odobril poročilo, ki vsebuje mnenja njegovih članov o tej odločbi -
SPREJELA NASLEDNJO ODLOČBO:
Člen 1
Za namene razčlenitve transakcij po stopnjah v skladu s členom 4(4) Uredbe (EGS, Euratom) št. 1553/89 se Slovaška republika pooblasti, da uporabi podatke, pridobljene iz nacionalnih računov za leto 2001, za proračunsko leto 2004, za katero je treba izračunati osnovo za sredstva iz naslova DDV.
Člen 2
Za namene izračuna osnove za lastna sredstva iz naslova DDV v skladu z drugo alineo člena 6(3) Uredbe (EGS, Euratom) št. 1553/89 se od 1. maja 2004 Slovaška republika pooblasti, da uporabi približne ocene za naslednjo kategorijo transakcij iz Priloge F k Šesti direktivi:
1.
Prevoz potnikov (točka 17 Priloge F).
Člen 3
Ta odločba je naslovljena na Slovaško republiko.
V Bruslju, 21. novembra 2005

Labels: 8
2
15
18